Source: http://itd.dk/Nyheder/ITDNyt/ITDNytItem.aspx?NewsID=986
Timestamp: 2013-05-25 17:25:11+00:00
Document Index: 26148987

Matched Legal Cases: ['Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ']

ITD – Brancheorganisation for den danske vejgodstransport
NyhederBranchenOm ITDBliv medlemITD Servicepartner®
Her er du: Hjem > Nyheder > ITD Nyt
ITD Kommentar
ITD vinder vigtig sejr ved Højesteret i principiel køre-hvile-tid-sag11.5.2012Højesteret har i dag afgjort en principiel sag om køre-hvile-tid til fordel for ITD. Sejren er et stort skridt fremad i kampen for en mere fleksibel og pragmatisk tilgang til køre-hvile-tid i Danmark.Foto: © ColourboxHøjesteret afgjorde i dag en principsag, som vejgodstransportens brancheorganisation ITD har ført på vegne af en lastbilchauffør, den såkaldte ”Tommy-sag”. Chaufføren blev i 2010 idømt en bøde på 5.000 kroner og en betinget frakendelse af kørekortet – alt sammen for en 50 sekunders afbrydelse af sin pause for at flytte en lastbil, som blokerede en rampe hos en kunde.
Højesteret besluttede helt at frifinde chaufføren i sagen, som ITD har anket fra byretten over landsretten til Højesteret.
- Den første dom betød, at chaufføren havde valget mellem at få frakendt sit kørekort eller blive uvenner med kunden og sin vognmand. Det var mildt sagt grotesk. Højesterets afgørelse betyder, at vi nu kan få den længe ventede mere pragmatiske og fleksible tilgang til køre-hviletid ved danske domstole, siger chefkonsulent Lars Nielsen fra ITD.
50 sekunders overtrædelseSagen handler om, at en chauffør afbrød en lovpligtig pause hos en kunde, hvor han havde læsset varer af. En ansat på stedet bad chaufføren om at flytte lastbilen, så en anden bil kunne komme af med varer.
Chaufføren valgte at bruge omkring 50 sekunder af pausen på at flytte sin lastbil et kort stykke på samme grund, men tachografen noterede det som mindst to minutters kørsel og dermed en afbrydelse af den lovpligtige pausetid. - Teknisk set begik chaufføren en fejl, men lykkeligvis kunne Højesteret se, at straffen var fuldstændig ude af proportion i forhold til fejlens størrelse, lyder det fra Lars Nielsen.I dommen, som faldt ud til ITD’s fordel med dommerstemmerne 4-1, lagde Højesteret bl.a. vægt på, at der var tale om en enkeltstående og kortvarig flytning af vogntoget, som chaufføren dårligt kunne modsætte sig, samt at chaufføren efterfølgende havde fortsat og overholdt sit samlede hvil. Retten lagde også vægt på, at der fra de involverede parter var enighed om hændelsens forløb, og at det således var uden betydning, at chaufføren ikke efterfølgende registrerede afbrydelsen manuelt, sådan som forskrifterne ellers påbyder. Fornuften har sejretHos ITD er konklusionen, at fornuften har sejret med højesterets dom, og Lars Nielsen forudser, at dommen vil få stor betydning for den fremtidige praksis omkring køre-hvile-tids-reglerne i Danmark.
- Målet med køre-hviletidsreglerne er at få et godt arbejdsmiljø, en høj trafiksikkerhed og et effektivt transportmarked. Med dommen er der lagt op til, at vi kan få fokus tilbage på reglernes mål frem for at hænge os i ubetydelige petitesser og stift regelrytteri, siger Lars Nielsen og pointerer:
- Bevidst snyd skal naturligvis straffes hårdt, men dagens dom vil være med til at sikre, at transportvirksomheder og chauffører ikke skal lide under høje og urimelige straffe for menneskelige fejl og forglemmelser.
Spørgsmåltil denne side
Nikolaj Stig NielsenKommunikationschefTlf. 7367 4557Mobil: +45 2374 1071Mail: nsn@itd.dk
Lyren 1 . DK-6330 Padborg - Tlf. 7467 1233 - Fax 7467 4317 - itd@itd.dk - CVR 40990917 - Om ansvar - Privacy policy